b'\n_START_ARTICLE_\nDirk Schuster\n_START_SECTION_\nUra pelaajana\n_START_PARAGRAPH_\nSchuster hankki jalkapallo-oppinsa FC Karl-Marx-Stadtin juniorijoukkueissa ja voitti vuonna 1986 DDR:n junioriliigan mestaruuden seuran II-joukkueen paidassa. L\xc3\xa4pimurtonsa edustusjoukkuetasolla Schuster Sachsenring Zwickaussa, jossa pelasi syyskauden 1987. Tammikuussa 1988 h\xc3\xa4n siirtyi 1. FC Magdeburgiin, jossa pelasi puolitoista kautta DDR-Oberligassa. _NEWLINE_Vuonna 1990 Schuster siirtyi Eintracht Braunschweigiin, jossa pelasi 2. Bundesliigaa. Menestyksekk\xc3\xa4imm\xc3\xa4t pelivuotensa Schuster edusti Karlsruhea, jonka edustusjoukkueessa h\xc3\xa4n urakoi vuosina 1991\xe2\x80\x931997 yli 160 liigaottelua. KSC:n kanssa Schuster p\xc3\xa4\xc3\xa4si my\xc3\xb6s europeleihin ja oli mukana Wunder am Wildparkin joukkueessa, joka murskasi Valencian UEFA Cupissa vuonna 1993. _NEWLINE_J\xc3\xa4tetty\xc3\xa4\xc3\xa4n KSC:n vuonna 1997 Schuster jatkoi viel\xc3\xa4 peliuraansa ja edusti 2000-luvun taitteessa useita eri seuroja, mutta vailla mainittavaa menestyst\xc3\xa4. H\xc3\xa4n lopetti pelaajauransa kaudella 2006/07 ASV Durlachin pelaajavalmentajana._NEWLINE_Maajoukkuetasolla Schuster edusti DDR:n maajoukkuetta sek\xc3\xa4 junioritasolla ett\xc3\xa4 A-maajoukkueessa. H\xc3\xa4n oli mukana voittamassa alle 198-vuotiaiden Euroopan mestaruutta vuonna 1986 ja alle 20-vuotiaiden MM-pronssia vuotta my\xc3\xb6hemmin. DDR:n A-maajoukkueessa h\xc3\xa4n pelasi nelj\xc3\xa4 maaottelua vuonna 1990. Saksan j\xc3\xa4lleenyhdistymisen j\xc3\xa4lkeen Schuster edusti maajoukkuetta kolmessa ottelussa vuosina 1994\xe2\x80\x931995.\n_START_SECTION_\nUra valmentajana\n_START_PARAGRAPH_\nValmennusuransa Schuster aloitti kes\xc3\xa4ll\xc3\xa4 2006 ASV Durlachin pelaajavalmentajana. H\xc3\xa4n opiskeli valmentajantutkinnon K\xc3\xb6lnin urheiluakatemiassa, josta valmistui vuonna 2007 muun muassa yhdess\xc3\xa4 Viktor Skrypnykin ja Jos Luhukayn kanssa.  Schusterin valmennusura jatkui kes\xc3\xa4ll\xc3\xa4 2009 Stuttgarter Kickersin per\xc3\xa4simess\xc3\xa4.  H\xc3\xa4n luotsasi seuraa Regionalligassa ja pesti huipentui sarjan voittoon sek\xc3\xa4 nousuun 3. Ligaan kauden 2011/12 p\xc3\xa4\xc3\xa4tteeksi. Sarjatasoa ylemp\xc3\xa4n\xc3\xa4 menestys j\xc3\xa4i kuitenkin heikoksi ja seura erotti Schusterin marraskuussa 2012. _NEWLINE_Pian Kickers-potkujensa j\xc3\xa4lkeen, aivan joulukuun 2012 lopussa Schusterista tuli SV Darmstadtin p\xc3\xa4\xc3\xa4valmentaja.  Schusterin johdolla Darmstadt on tehnyt noususuhtaista tulosta. Vuonna 2013 seura voitti Hessenin cupin ja kaudella 2013/14 seura juhli nousua 2. Bundesliigaan voitettuaan DSC Arminia Bielefeldin nousukarsinnoissa. Menestys jatkui kaudella 2014/15, kun Schuster luotsasi Darmstadtin yll\xc3\xa4tt\xc3\xa4en sarjakakkosena historiallisesti Bundesliigaan.  Kauden j\xc3\xa4lkeen seura teki Schusterin kanssa kolmivuotisen jatkosopimuksen.  Darmstadtin debyyttikausi 2015/16 Bundesliigassa sujui kohtalaisesti ja joukkue onnistui s\xc3\xa4ilytt\xc3\xa4m\xc3\xa4\xc3\xa4n p\xc3\xa4\xc3\xa4sarjapaikkansa kahden pisteen erolla putoamisviivaan. Kauden j\xc3\xa4lkeen Schuster siirtyi kolmivuotisella sopimuksella FC Augsburgin p\xc3\xa4\xc3\xa4valmentajaksi._NEWLINE_Schusterin pesti Augsburgissa j\xc3\xa4i lyhyeksi. Joukkueen kausi Bundesliigassa alkoi heikosti, kun se voitti vain kolme pelaamistaan 14 ottelusta syyskaudella. Lopulta seurajohto erotti Schusterin teht\xc3\xa4vist\xc3\xa4\xc3\xa4n joulukuun puoliv\xc3\xa4liss\xc3\xa4 2016._NEWLINE_Joulukuussa 2017 Schuster palasi 2. Bundesliigan putoamiskamppailuun vajonneen SV Darmstadt 98:n p\xc3\xa4\xc3\xa4valmentajaksi. Schusterin johdolla Darmstadt nousi kauden p\xc3\xa4\xc3\xa4tteeksi 2. Bundesliigan keskikastiin ja oli 10:s. Kaudella 2018/19 Darmstadt vajosi j\xc3\xa4lleen putoamiskamppailuun ja seurajohto erotti Schusterin teht\xc3\xa4vist\xc3\xa4\xc3\xa4n helmikuussa 2019, kun Darmstadt oli vain nelj\xc3\xa4 pistett\xc3\xa4 putoamisviivan yl\xc3\xa4puolella._NEWLINE_Elokuun lopulla 2019 Schusterista tuli Erzgebirge Auen p\xc3\xa4\xc3\xa4valmentaja.'